**1 059 работни места в администрацията са заявени по програма**

 **„Старт на кариерата”**

От днес, 28 септември 2015 г., Министерството на труда и социалната политика и Агенцията по заетостта започват реализацията на Процедура - 2015 г. по Компонент 1 от **Програма „Старт на кариерата”.** В бюрата по труда се приемат документи на младежи с висше образование без трудов стаж по специалността, които желаят да започнат работа в централни ведомства, областни или общински администрации.

Общо 1 059 работни места в публичната администрация са заявени по настоящата процедура на програмата. Висшисти до 29-годишна възраст могат в рамките на 9 месеца да натрупат трудов стаж и опит по своята специалност.

Възможност да започнат трудовия си стаж в централни ведомства ще получат 576 младежи. Работни места по програмата са обявени в Администрацията на президента,  Народното събрание на Р България, Омбудсмана на Р България, Министерството на външните работи, Министерството на вътрешните работи, Министерството на енергетиката, Министерството на околната среда и водите, Министерството на транспорта, информационните технологии и съобщенията, Министерството на финансите, Министерството на икономиката, Министерството на труда и социалната политика, Министерството на отбраната, Министерството на регионалното развитие и благоустройството, Министерството на образованието и науката, Министерството на културата, Министерството на здравеопазването, Министерството на земеделието и храните, Министерството на младежта и спорта, Министерството на правосъдието, Национална агенция по приходите, Национален осигурителен институт, Агенция по заетостта, Агенция за социално подпомагане, Изпълнителна агенция „Главна инспекция по труда”, Държавна агенция за закрила на детето, Агенция „Митници”, Агенция за държавна финансова инспекция и др.

Търсят се предимно младежи, завършили право, икономически специалности, компютърни специалисти, администрация и управление, социални дейности, инженери, архитекти, строители, филолози, еколози и др.

В общинските администрации работните места са 424, а в областните управи – 59. Най-много от тях са за икономисти, юристи, архитекти, строителни инженери, специалисти в областта на компютърните системи и технологии, администрация и управление и др.

**Изискванията към кандидатите са:** възраст до 29 не навършени години към 23.10.2015 г. включително, завършено висше образование, съответстващо на посоченото от работодателя за заемане на конкретното работно място и да нямат трудов стаж по специалността.

Желаещите могат да подават документи **до 23 октомври 2015 г. включително**, в бюрото по труда, в което са регистрирани като безработни или заети.

Пълният списък на обявените работни места по процедурата, условията и необходимите документи за кандидатстване могат да се намерят на Интернет-страницата на Агенцията по заетостта на адрес: <http://www.az.government.bg/pages/programa-start-na-karierata/>, както и във всички бюра по труда.